B'konformità mal-impenn tal-President Juncker għal Unjoni tad-Difiża kompluta sal-2025, il-Kummissjoni u r-Rappreżentant Għoli qed jippreżentaw Pjan ta' Azzjoni biex tittejjeb il-mobbiltà militari fl-Unjoni Ewropea u lil hinn minnha. Il-faċilitazzjoni taċ-ċaqliq tat-truppi u tal-assi militari hija essenzjali għas-sigurtà taċ-ċittadini Ewropej, u sabiex tinbena Unjoni iktar effettiva, risponsiva u magħquda, kif identifikat fil-Komunikazzjoni Konġunta dwar it-titjib tal-mobbiltà militari fl-UE minn Novembru 2017 u kif mitlub fl-Istrateġija Globali tal-UE għall-Politika Estera u ta' Sigurtà. Il-Pjan ta' Azzjoni tal-lum jidentifika sensiela ta' miżuri operazzjonali biex jiġu indirizzati l-ostakli fiżiċi, proċedurali jew regolatorji li jxekklu l-mobbiltà militari. Il-ħidma mill-qrib mal-Istati Membri tal-UE u mal-atturi rilevanti kollha tagħhom se tkun kruċjali għall-implimentazzjoni ta' dan il-Pjan ta' Azzjoni. Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President Federica Mogherini stqarret: “Il-promozzjoni tal-paċi u l-garanzija tas-sigurtà taċ-ċittadini tagħna huma l-ewwel prijoritajiet tagħna fl-Unjoni Ewropea. Permezz tal-faċilitazzjoni tal-mobbiltà militari fl-UE, nistgħu nkunu iktar effettivi fil-prevenzjoni tal-kriżijiet, iktar effiċjenti fl-iskjerament tal-missjonijiet tagħna, u iktar veloċi fir-reazzjoni tagħna meta jfeġġu l-isfidi. Se tkun pass ieħor sabiex titqawwa l-kooperazzjoni tagħna fil-livell tal-UE, anke fil-qafas tal-Kooperazzjoni Strutturata Permanenti li varajna formalment dan l-aħħar, u mas-sħab tagħna, fosthom l-ewwel man-NATO. Għalina, bħala l-UE, il-kooperazzjoni tibqa' l-uniku mod biex inkunu effettivi fid-dinja tal-lum.” Il-Kummissarju għat-Trasport Violeta Bulc sostniet: “L-għan tagħna huwa li nużaw aħjar in-netwerk tat-trasport tagħna, sabiex niżguraw li l-ħtiġijiet militari jitqiesu meta jiġu ppjanati l-proġetti infrastrutturali. Dan ifisser użu iktar effiċjenti tal-flejjes pubbliċi u netwerk tat-trasport mgħammar aħjar, sabiex tiġi żgurata mobbiltà veloċi u mingħajr xkiel madwar il-kontinent kollu. Din hija kwistjoni ta' sigurtà kollettiva.” Il-Pjan ta' Azzjoni tal-lum jissejjes fuq il-Pjan Direzzjonali dwar il-Mobbiltà Militari żviluppat fil-qafas tal-Aġenzija Ewropea għad-Difiża. Jiġu proposti azzjonijiet konkreti fl-oqsma li ġejjin: Il-Kummissjoni, is-Servizz Ewropew għall-Azzjoni Esterna u l-Aġenzija Ewropea għad-Difiża se jaħdmu b'koordinazzjoni mill-qrib mal-Istati Membri għall-implimentazzjoni effettiva ta' dawn l-azzjonijiet. Dawn se jitwettqu b'rispett sħiħ lejn is-sovranità tal-Istati Membri fuq it-territorju nazzjonali tagħhom u fil-proċessi tat-teħid tad-deċiżjonijiet. Kemm il-koordinazzjoni bi sforzi fil-qafas tal-Kooperazzjoni Strutturata Permanenti (PESCO) u kemm il-proġett separat tal-PESCO dwar il-mobbiltà militari se jiġu żgurati bl-istess mod. Il-kooperazzjoni u l-konsultazzjoni man-NATO fir-rigward tal-kwistjonijiet tal-mobbiltà militari se jitkomplew b'mod ulterjuri fil-qafas tal-implimentazzjoni tad-Dikjarazzjoni Konġunta, sabiex jiġu żgurati l-koerenza u l-effettività. Il-passi li jmiss Il-Pjan ta' Azzjoni jintbagħat lill-Istati Membri tal-UE biex jiġi kkunsidrat u approvat. Hu mistenni li l-ewwel azzjonijiet jitwettqu fix-xhur li ġejjin. Sas-sajf tal-2019, se jiġi ppreżentat lill-Istati Membri l-ewwel rapport ta' progress dwar l-implimentazzjoni ta' dan il-Pjan ta' Azzjoni. L-isfond Fid-Diskors dwar l-Istat tal-Unjoni tal-2017, il-President Juncker saħaq fuq l-importanza li sal-2025 tissawwar Unjoni tad-Difiża Ewropea kompluta. L-UE diġà qiegħda tieħu l-passi meħtieġa biex ittejjeb il-livell ta' kemm l-UE tkun kapaċi tilqa' u twieġeb għall-kriżijiet, u dan jirrikjedi ċ-ċaqliq mingħajr xkiel, effiċjenti u effettiv tal-persunal u tal-assi militari madwar l-UE u lil hinn minnha. Dan il-Pjan ta' Azzjoni jissejjes fuq il-Komunikazzjoni dwar it-Titjib tal-Mobbiltà Militari fl-Unjoni Ewropea li ġiet adottata fl-10 ta' Novembru 2017. It-titjib tal-mobbiltà militari sar ukoll parti mill-impenji tal-PESCO, kif ġie stabbilit f'Diċembru 2017, u fil-livell ta' proġett – bi proġett tal-PESCO separat. Dan huwa wkoll kisba ewlenija skont id-Dikjarazzjoni Konġunta bejn l-UE u n-NATO. Għal iktar informazzjoni Il-Pjan ta' Azzjoni dwar il-Mobbiltà Militari Skeda informattiva: Il-Mobbiltà Militari Skeda informattiva: Il-Kooperazzjoni Strutturata Permanenti Id-Dikjarazzjoni Konġunta bejn l-UE u n-NATO